Julie Rademacher (S), 2009-05-18:
En ting er den fysiske vold, men der er også en anden vold - en vold, der giver forfærdelige traumer, som ofte er forbundet med frygt.
Ofte forholder vi sig os kun til den vold, der giver mærker, og frygten for at blive slået, men der er vold, der er mindst lige så slemt som den fysiske, og det er den psykiske terror, frygten.
Det er frygten for, at han står lige uden for, at han kan komme og sparke døren op på et hvilket som helst tidspunkt, eller frygten for at møde ham på gaden eller i supermarkedet.
At blive slået af sin mand handler ikke kun om de blå mærker og sår, som vi kan se.
Så hvad kan vi gøre for de mange kvinder og børn, så de i Danmark i dag skal kunne føle sig mere trygge?
I dag kan en voldelig mand få polititilhold.
De seneste år er der udstedt 400-500 polititilhold om året, men desværre oplever mange kvinder, at deres tidligere ægtefælle eller samlever overtræder et meddelt polititilhold.
Der har også været flere eksempler på, at ægtefælledrab sker, på trods af at gerningsmanden havde forbud mod at opsøge kvinden.
For netop at imødegå de mange ægtefælledrab og andre overfald og for at skabe større tryghed for især de kvinder, der oplever, at deres tidligere ægtefælle eller samlever gang på gang overtræder et meddelt polititilhold og derfor frygter at blive overfaldet eller dræbt af den pågældende, foreslår Socialdemokraterne, at der indføres en forsøgsordning med fodlænke med GPS-sender til personer, der overtræder et meddelt polititilhold.
Dette skal ske, når det konkret vurderes, at den person, der skal beskyttes af polititilholdet, er i fare for at blive overfaldet.
Vi vil gerne indføre en forbudszone, så den voldelige mand skal opholde sig mere end 1 km i radius fra f.eks. forudrettedes bopæl og arbejdsplads.
Om en overtrædelse af polititilholdet skal have den konsekvens, at gerningsmanden skal GPS-overvåges, må bero på en konkret vurdering af sagens omstændigheder, herunder gerningsmandens karakter og det konkrete brud på polititilholdet.
Men det er vores opfattelse, at beslutningen om fodlænke med GPS-sender bør kunne træffes af politiet og således ikke nødvendigvis skal afvente dom.
Men domstolene vil naturligvis efterfølgende under straffesagen om overtrædelse af polititilholdet kunne prøve, om såvel polititilholdet som beslutningen om fodlænke er meddelt med rette.
Det er Socialdemokraternes opfattelse, at forsøgsordningen med fodlænke vil være et værdifuldt bidrag til styrkelsen af indsatsen til bekæmpelse af vold og drab især i nære relationer, og vi finder, at forsøgsordningen ud over at være med til at beskytte navnlig kvinder også vil kunne give manden et bedre liv.
Ordningen vil kunne give mændene et anstændigt liv, dog med nogle begrænsninger.
Vi fratager dem muligheden for at opsøge kvinden, men vi sætter dem trods alt ikke bag tremmer.
Samtidig vil det her også give netop manden en mulighed for at være en del af samfundet.
Det skal også her nævnes, at vi ikke kun ser kvinderne som ofre, men at det også ofte er mænd, der er ofre, som også fru Karina Lorentzen Dehnhardt nævnte.
Ingen kan være tjent med at slå på andre, og ingen kan være tjent med at blive slået.
Vi tror dog også, som det har lydt i debatten i dag, at teknologien godt kan være med til at løse de her problemer for os.
Vi tror på, at vi igen kan komme frem som foregangsland.
Vi tror på, at vi i Danmark kan investere i nogle teknologiske løsninger, som kan hjælpe os ud af den her problematik, og derfor havde vi da håbet på, at der var lidt flere, der også turde at tro på og udvikle det her sammen med os.
Det kan jo ikke passe, at det kun er Kurt Westergaard, som vi kan passe på i dagens Danmark.
Vi må og skal også i langt højere grad kunne hjælpe de her kvinder, der hver dag frygter, fordi han kan stå lige uden for.